Document ID: 32011D0030

KOMISSION PÄÄTÖS,
annettu 19 päivänä tammikuuta 2011,
tiettyjen kolmansien maiden tilintarkastajiin ja tilintarkastusyksiköihin sovellettavien valvonta-, laadunvarmistus-, tutkinta- ja seuraamusjärjestelmien vastaavuudesta ja tiettyjen kolmansien maiden tilintarkastajien ja tilintarkastusyksiköiden tilintarkastustoimintaa koskevasta siirtymäajasta Euroopan unionissa
(tiedoksiannettu numerolla K(2011) 117)
(ETA:n kannalta merkityksellinen teksti)
(2011/30/EU)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon tilinpäätösten ja konsolidoitujen tilinpäätösten lakisääteisestä tilintarkastuksesta, direktiivien 78/660/ETY ja 83/349/ETY muuttamisesta sekä neuvoston direktiivin 84/253/ETY kumoamisesta 17 päivänä toukokuuta 2006 annetun Euroopan parlamentin ja neuvoston direktiivin 2006/43/EY (1) ja erityisesti sen 46 artiklan 2 kohdan,
sekä katsoo seuraavaa:
(1)
Direktiivin 2006/43/EY 45 artiklan 1 kohdan mukaan jäsenvaltioiden toimivaltaisten viranomaisten on rekisteröitävä kaikki tilintarkastajat ja tilintarkastusyksiköt, jotka laativat tilintarkastuskertomuksen sellaisten tiettyjen yhtiöiden tilinpäätöksestä tai konsolidoidusta tilinpäätöksestä, jotka on perustettu yhteisön ulkopuolella ja joiden siirtokelpoisia arvopapereita on otettu kaupankäynnin kohteeksi säännellyillä markkinoilla yhteisössä. Direktiivin 2006/43/EY 45 artiklan 3 kohdan mukaan jäsenvaltioiden on sovellettava tällaisiin tilintarkastajiin ja tilintarkastusyksiköihin valvonta-, laadunvarmistus-, tutkinta- ja seuraamusjärjestelmiään.
(2)
Tiettyjen kolmansien maiden tilintarkastajien ja tilintarkastusyksiköiden tilintarkastustoimintaa koskevasta siirtymäajasta 29 päivänä heinäkuuta 2008 tehdyn komission päätöksen 2008/627/EY (2) mukaan kyseisen päätöksen liitteessä mainituista kolmansista maista tulevat tilintarkastajat ja tilintarkastusyksiköt voivat jatkaa Euroopan unionissa tilintarkastuskertomusten laatimista 29 päivän kesäkuuta 2008 ja 1 päivän heinäkuuta 2010 välisenä aikana alkavia tilikausia koskevista tilinpäätöksistä tai konsolidoiduista tilinpäätöksistä.
(3)
Komissio on tehnyt arvioinnit päätöksen 2008/627/EY liitteessä mainittujen kolmansien maiden ja alueiden tilintarkastajiin ja tilintarkastusyksiköihin sovellettavista valvonta-, laadunvarmistus-, tutkinta- ja seuraamusjärjestelmistä. Arvioinnit tehtiin Euroopan tilintarkastajien valvontaelinten asiantuntijaryhmän avustuksella. Kyseisten kolmansien maiden ja alueiden tilintarkastajiin ja tilintarkastusyksiköihin sovellettavien valvonta-, laadunvarmistus-, tutkinta- ja seuraamusjärjestelmien periaatteet arvioitiin noudattaen direktiivin 2006/43/EY 29, 30 ja 32 artiklassa esitettyjä perusteita, jotka koskevat jäsenvaltioiden tilintarkastajiin ja tilintarkastusyksiköihin sovellettavia valvonta-, laadunvarmistus-, tutkinta- ja seuraamusjärjestelmiä. Jäsenvaltioiden ja kolmansien maiden tilintarkastajiin ja tilintarkastusyksiköihin sovellettavien valvonta-, laadunvarmistus-, tutkinta- ja seuraamusjärjestelmien välisen yhteistyön perimmäisenä tavoitteena olisi oltava tilanne, jossa osapuolten valvontajärjestelmiä kohtaan vallitsee keskinäinen luottamus järjestelmien vastaavuuden perusteella.
(4)
Arviointien perusteella näyttää siltä, että Australian, Kanadan, Kiinan, Kroatian, Japanin, Singaporen, Etelä-Afrikan, Etelä-Korean ja Sveitsin tilintarkastajiin ja tilintarkastusyksiköihin soveltamissa valvonta-, laadunvarmistus-, tutkinta- ja seuraamusjärjestelmissä noudatettavat säännöt vastaavat direktiivin 2006/43/EY 29, 30 ja 32 artiklassa esitettyjä sääntöjä. Siksi on tarkoituksenmukaista katsoa, että kyseisten kolmansien maiden tilintarkastajiin ja tilintarkastusyksiköihin sovellettavat valvonta-, laadunvarmistus-, tutkinta- ja seuraamusjärjestelmät vastaavat jäsenvaltioiden tilintarkastajiin ja tilintarkastusyksiköihin sovellettavia valvonta-, laadunvarmistus-, tutkinta- ja seuraamusjärjestelmiä.
(5)
Etelä-Afrikan lainsäädäntö edellyttää tilintarkastajan tai tilintarkastusyksikön ennakkohyväksyntää sille, että Etelä-Afrikan toimivaltaiset viranomaiset toimittavat tietoja jäsenvaltioiden toimivaltaisille viranomaisille. Tämä ennakkohyväksyntää koskeva vaatimus voi aiheuttaa vaikeuksia direktiivin 2006/43/EY 46 artiklan 1 kohdan tehokkaan täytäntöönpanon kannalta. Sen vuoksi siihen asti, kun Etelä-Afrikan lainsäädäntöön tehdään tarvittavat muutokset, jäsenvaltioiden toimivaltaisten viranomaisten olisi vaadittava, että niiden rekisteröidessä tilintarkastajat ja tilintarkastusyksiköt, jotka laativat tilintarkastuskertomuksen Etelä-Afrikassa perustetuista yhtiöistä, nämä luopuvat oikeudestaan ennakkohyväksyntään.
(6)
Amerikan yhdysvaltojen tilintarkastajiin ja tilintarkastusyksiköihin soveltamissa valvonta-, laadunvarmistus-, tutkinta- ja seuraamusjärjestelmissä noudatettavat säännöt vastaavat direktiivin 2006/43/EY 29, 30 ja 32 artiklassa esitettyjä sääntöjä. Amerikan yhdysvaltojen toimivaltaiset viranomaiset eivät kuitenkaan katso, että jäsenvaltioiden kanssa tehtävän yhteistyön perimmäisenä tavoitteena on päästä jäsenvaltioiden toimivaltaisten viranomaisten kanssa tilanteeseen, jossa tilintarkastajiin ja tilintarkastusyksiköihin sovellettavien valvonta-, laadunvarmistus-, tutkinta- ja seuraamusjärjestelmien suhteen vallitsee keskinäinen luottamus. Niin kauan kuin tällaista keskinäistä luottamusta ei ole, jäsenvaltiot eivät voi soveltaa 46 artiklan 1 kohdan säännöksiä täysimääräisesti ja pysyvästi tilintarkastajiin ja tilintarkastusyksiköihin, jotka laativat tilintarkastuskertomuksen Amerikan yhdysvalloissa perustettujen yhtiöiden tilinpäätöksestä tai konsolidoidusta tilinpäätöksestä. Tämän vuoksi Amerikan yhdysvaltojen tilintarkastajiin ja tilintarkastusyksiköihin sovellettavia valvonta-, laadunvarmistus-, tutkinta- ja seuraamusjärjestelmiä olisi tarkasteltava uudelleen sen arvioimiseksi, miten keskinäisen luottamuksen saavuttamisessa on edistytty. Näistä syistä tämän päätöksen voimassaolon kesto olisi rajoitettava niin, että sen soveltaminen Amerikan yhdysvaltojen tilintarkastajiin ja tilintarkastusyksiköihin sovellettaviin valvonta-, laadunvarmistus-, tutkinta- ja seuraamusjärjestelmiin päättyy 31 päivänä heinäkuuta 2013.
(7)
Kun komissio on tehnyt päätöksen, jolla kolmannen maan tai alueen tilintarkastajiin ja tilintarkastusyksiköihin sovellettavat valvonta-, laadunvarmistus-, tutkinta- ja seuraamusjärjestelmät katsotaan vastaaviksi direktiivin 2006/43/EY 46 artiklan 1 kohdassa mainituissa tarkoituksissa, jäsenvaltiot voivat vastavuoroisuuteen perustuen poiketa 45 artiklan 1 ja 3 kohdassa asetetuista vaatimuksista tai muuttaa niitä kyseisen kolmannen maan tai alueen tilintarkastajien ja tilintarkastusyksiköiden osalta. Ehdot, joiden mukaisesti 45 artiklan 1 ja 3 kohdassa asetetuista vaatimuksista poiketaan tai joiden mukaisesti niitä muutetaan, on vahvistettava direktiivin 2006/43/EY 46 artiklan 3 kohdassa tarkoitetussa jäsenvaltion ja kyseisen kolmannen maan tai alueen välisessä yhteistyöjärjestelyssä ja ilmoitettava komissiolle.
(8)
Abu Dhabi, Brasilia, Dubain kansainvälinen finanssikeskus, Guernsey, Hongkong, Intia, Indonesia, Mansaari, Jersey, Malesia, Mauritius, Venäjä, Taiwan, Thaimaa ja Turkki ovat perustaneet tai perustavat parhaillaan tilintarkastajiin ja tilintarkastusyksiköihin sovellettavia valvonta-, laadunvarmistus-, tutkinta- ja seuraamusjärjestelmiä. Kyseisten järjestelmien toiminnasta tai niissä noudatettavista säännöistä ei kuitenkaan ole käytössä riittävästi tietoa. Näiltä kolmansilta mailta ja alueilta tarvitaan lisätietoa, jotta voitaisiin tehdä arviointi lopullisen vastaavuuspäätöksen tekemiseksi niiden järjestelmistä. Siksi on tarkoituksenmukaista pidentää siirtymäaikaa, joka päätöksellä 2008/627/EY on myönnetty tilintarkastajille ja tilintarkastusyksiköille, jotka laativat tilintarkastuskertomuksen kyseisissä kolmansissa maissa ja kyseisillä alueilla perustettujen yhtiöiden tilinpäätöksestä tai konsolidoidusta tilinpäätöksestä.
(9)
Vaikka Egyptiä ei sisällytetty päätökseen 2008/627/EY, se on sittemmin perustanut tilintarkastajiin ja tilintarkastusyksiköihin sovellettavan valvonta-, laadunvarmistus-, tutkinta- ja seuraamusjärjestelmän. Jotta voitaisiin tehdä arviointi lopullisen vastaavuuspäätöksen tekemiseksi Egyptin osalta, siltä tarvitaan lisätietoa. Siksi on tarkoituksenmukaista lisätä siirtymäajan piiriin tilintarkastajat ja tilintarkastusyksiköt, jotka laativat tilintarkastuskertomuksen Egyptissä perustettujen yhtiöiden tilinpäätöksestä tai konsolidoidusta tilinpäätöksestä.
(10)
Bermuda, Caymansaaret, Israel ja Uusi-Seelanti eivät ole vielä ottaneet käyttöön tilintarkastajiin ja tilintarkastusyksiköihin sovellettavaa valvonta-, laadunvarmistus-, tutkinta- ja seuraamusjärjestelmää. Nämä kolmannet maat ja alueet ovat kuitenkin antaneet komissiolle selkeän julkisen sitoumuksen ja esittäneet konkreettisen toimintasuunnitelman tilintarkastajiin ja tilintarkastusyksiköihin sovellettavan valvonta-, laadunvarmistus-, tutkinta- ja seuraamusjärjestelmän perustamisesta direktiivin 2006/43/EY 29, 30 ja 32 artiklaa vastaavin säännöin. Siksi on tarkoituksenmukaista pidentää siirtymäaikaa, joka päätöksellä 2008/627/EY on myönnetty tilintarkastajille ja tilintarkastusyksiköille, jotka laativat tilintarkastuskertomuksen kyseisissä kolmansissa maissa ja alueilla perustettujen yhtiöiden tilinpäätöksestä tai konsolidoidusta tilinpäätöksestä. Komission olisi kuitenkin tarkasteltava uudelleen, miten kyseiset maat ja alueet ovat edistyneet vuonna 2011 lainsäädännön antamisessa tilintarkastajiin ja tilintarkastusyksiköihin sovellettavan valvonta-, laadunvarmistus-, tutkinta- ja seuraamusjärjestelmän perustamiseksi ja arvioitava tarvetta lyhentää siirtymäaikaa näiden maiden ja alueiden osalta.
(11)
Tilintarkastajat ja tilintarkastusyksiköt, jotka laativat tilintarkastuskertomuksen Argentiinassa, Bahamassa, Chilessä, Kazakstanissa, Marokossa, Meksikossa, Pakistanissa ja Ukrainassa perustettujen yhtiöiden tilinpäätöksestä tai konsolidoidusta tilinpäätöksestä, ovat voineet hyödyntää päätöksellä 2008/627/EY myönnettyä siirtymäaikaa. Kyseiset maat eivät ole tämän jälkeen antaneet tietoja tilintarkastusta koskevista sääntely- ja valvontajärjestelmistään. Tämän vuoksi näyttää siltä, etteivät nämä kolmannet maat ole halukkaita pyrkimään siihen, että komissio tunnustaa niiden tilintarkastussäännöt jäsenvaltioiden tilintarkastajiin ja tilintarkastusyksiköihin sovellettavia valvonta-, laadunvarmistus-, tutkinta- ja seuraamusjärjestelmiä vastaaviksi. Siksi niille päätöksellä 2008/627/EY myönnettyä siirtymäaikaa, joka koskee tilintarkastajia ja tilintarkastusyksiköitä, jotka laativat tilintarkastuskertomuksen kyseisissä kolmansissa maissa perustettujen yhtiöiden tilinpäätöksestä tai konsolidoidusta tilinpäätöksestä, ei tulisi pidentää.
(12)
Sijoittajien suojelemiseksi tilintarkastajien ja tilintarkastusyksiköiden, jotka laativat tilintarkastuskertomuksen tämän päätöksen liitteessä mainituissa kolmansissa maissa perustettujen yhtiöiden tilinpäätöksestä tai konsolidoidusta tilinpäätöksestä, olisi siirtymäaikana voitava jatkaa tilintarkastustoimiaan Euroopan unionissa ilman direktiivin 2006/43/EY 45 artiklan mukaista rekisteröintiä ainoastaan siinä tapauksessa, että ne antavat vaaditut tiedot. Edellyttäen että ne antavat nämä tiedot, niiden olisi voitava jatkaa tilintarkastuskertomusten laatimista tilinpäätöksistä tai konsolidoiduista tilinpäätöksistä 2 päivän heinäkuuta 2010 ja 31 päivän heinäkuuta 2012 välisenä aikana alkavilta tilikausilta. Tämä päätös ei saisi vaikuttaa jäsenvaltioiden oikeuksiin soveltaa tutkinta- ja seuraamusjärjestelmiään näihin tilintarkastajiin ja tilintarkastusyksiköihin.
(13)
Jos tämän päätöksen 1 artiklassa mainitussa kolmannessa maassa tai mainitulla alueella perustetun yhtiön siirtokelpoisia arvopapereita on otettu kaupankäynnin kohteeksi säännellyillä markkinoilla jossakin jäsenvaltiossa muttei siinä kolmannessa maassa tai alueella, jossa se on perustettu, jäsenvaltioiden olisi varmistettava, että kyseisen kolmannen maan tai alueen kanssa sovitut yhteistyöjärjestelyt kattavat kaikki tällaisen yrityksen tilinpäätöksiin liittyvät tilintarkastustoimeksiannot, jotta voidaan määrittää, mitä valvonta-, laadunvarmistus-, tutkinta- ja seuraamusjärjestelmiä näiden yhtiöiden tilintarkastajiin sovelletaan. Tapauksissa, joissa nämä tilintarkastustoimeksiannot annetaan jonkin muun jäsenvaltion tilintarkastajalle tai tilintarkastusyksikölle, jäsenvaltioiden olisi tehtävä yhteistyötä sen varmistamiseksi, että jommankumman jäsenvaltion valvonta-, laadunvarmistus-, tutkinta- ja seuraamusjärjestelmät kattavat kyseisen tilintarkastustoimeksiannon.
(14)
Jos tämän päätöksen liitteessä mainitussa kolmannessa maassa tai mainitulla alueella perustetun yhtiön siirtokelpoisia arvopapereita on otettu kaupankäynnin kohteeksi säännellyillä markkinoilla jossakin jäsenvaltiossa, muttei siinä kolmannessa maassa tai alueella, jossa se on perustettu, jäsenvaltioiden olisi tehtävä yhteistyötä kyseisen kolmannen maan tai alueen kanssa sen varmistamiseksi, että valvonta-, laadunvarmistus-, tutkinta- ja seuraamusjärjestelmät kattavat kaikki tällaisen yrityksen tilinpäätöksiin liittyvät tilintarkastustoimeksiannot. Tapauksissa, joissa tällaiset tilintarkastustoimeksiannot annetaan jonkin muun jäsenvaltion tilintarkastajalle tai tilintarkastusyksikölle, jäsenvaltioiden olisi tehtävä yhteistyötä sen varmistamiseksi, että jommankumman jäsenvaltion valvonta-, laadunvarmistus-, tutkinta- ja seuraamusjärjestelmät kattavat kyseisen tilintarkastustoimeksiannon.
(15)
Siirtymäaikana jäsenvaltioiden ei pitäisi tehdä vastaavuuspäätöksiä kansallisella tasolla. Se, että tilintarkastajat ja tilintarkastusyksiköt, jotka laativat tilintarkastuskertomuksen tämän päätöksen liitteessä mainituissa kolmansissa maissa ja alueilla perustettujen yhtiöiden tilinpäätöksestä tai konsolidoidusta tilinpäätöksestä, voivat tämän päätöksen nojalla jatkaa direktiivin 2006/43/EY 45 artiklassa tarkoitettujen yhtiöiden tilintarkastuskertomusten laatimista, ei saisi estää jäsenvaltioita ryhtymästä yksittäisiä laaduntarkastuksia koskeviin yhteistyöjärjestelyihin jäsenvaltion toimivaltaisten viranomaisten ja kolmannen maan tai alueen toimivaltaisten viranomaisten välillä.
(16)
Komission olisi seurattava siirtymäjärjestelyjen toimintaa ja tarkasteltava edistymistä maissa ja alueilla, joille siirtymäaika on myönnetty tai joiden siirtymäaikaa on pidennetty. Siirtymäajan päättyessä komissio voi päättää kyseisten kolmansien maiden ja alueiden tilintarkastajiin ja tilintarkastusyksiköihin sovellettavien valvonta-, laadunvarmistus-, tutkinta- ja seuraamusjärjestelmien vastaavuudesta. Komission olisi tarkasteltava, ovatko jäsenvaltiot kohdanneet vaikeuksia tilintarkastajiinsa ja tilintarkastusyksiköihinsä sovellettavien valvonta-, laadunvarmistus-, tutkinta- ja seuraamusjärjestelmien vastaavuuden tunnustamisessa kolmansissa maissa ja alueilla, joita tämä päätös koskee.
(17)
Tässä päätöksessä säädetyt toimenpiteet ovat direktiivin 2006/43/EY 48 artiklan 1 kohdalla perustetun komitean lausunnon mukaiset,
ON HYVÄKSYNYT TÄMÄN PÄÄTÖKSEN:
1 artikla
Direktiivin 2006/43/EY 46 artiklan 1 kohdan soveltamiseksi seuraavien kolmansien maiden tilintarkastajiin ja tilintarkastusyksiköihin sovellettavat valvonta-, laadunvarmistus-, tutkinta- ja seuraamusjärjestelmät vastaavat jäsenvaltioiden tilintarkastajiin ja tilintarkastusyksiköihin sovellettavia valvonta-, laadunvarmistus-, tutkinta- ja seuraamusjärjestelmiä tilintarkastustoiminnassa, jonka kohteena ovat 2 päivänä heinäkuuta 2010 tai sen jälkeen alkavia tilikausia koskevat tilinpäätökset tai konsolidoidut tilinpäätökset:
1)
Australia
2)
Kanada
3)
Kiina
4)
Kroatia
5)
Japani
6)
Singapore
7)
Etelä-Afrikka
8)
Etelä-Korea
9)
Sveitsi
10)
Amerikan yhdysvallat.
2 artikla
1. Jäsenvaltiot eivät saa soveltaa direktiivin 2006/43/EY 45 artiklaa tilintarkastajiin ja tilintarkastusyksiköihin, jotka laativat tilintarkastuskertomuksen tämän päätöksen liitteessä mainituissa kolmansissa maissa ja alueilla perustettujen, mainitun direktiivin 45 artiklan 1 kohdassa tarkoitettujen yhtiöiden tilinpäätöksestä tai konsolidoidusta tilinpäätöksestä 2 päivän heinäkuuta 2010 ja 31 päivän heinäkuuta 2012 välisenä aikana alkavilta tilikausilta, jos kyseinen tilintarkastaja tai tilintarkastusyksikkö antaa jäsenvaltion toimivaltaiselle viranomaiselle kaikki seuraavat tiedot:
a)
kyseisen tilintarkastajan tai tilintarkastusyksikön nimi ja osoite sekä sen oikeudellista rakennetta koskevat tiedot;
b)
jos kyseinen tilintarkastaja tai tilintarkastusyksikkö kuuluu johonkin verkostoon, kyseisen verkoston kuvaus;
c)
kyseiseen tilintarkastukseen sovelletut tilintarkastusnormit ja riippumattomuusvaatimukset;
d)
tilintarkastusyksikön sisäisten laadunvarmistusjärjestelmien kuvaus;
e)
tieto siitä, onko kyseisestä tilintarkastajasta tai tilintarkastusyksiköstä suoritettu laaduntarkastus ja milloin se viimeksi suoritettiin, sekä tarvittavat tiedot tarkastuksen tuloksista, jollei kolmannen maan toimivaltainen viranomainen toimita niitä. Jos tarvittavat viimeksi suoritetun laaduntarkastuksen tulokset eivät ole julkisia, jäsenvaltioiden toimivaltaisten viranomaisten on käsiteltävä kyseisiä tietoja luottamuksellisina.
2. Jäsenvaltioiden on varmistettava, että suurelle yleisölle annetaan tiedoksi tämän päätöksen liitteessä mainituissa kolmansissa maissa ja alueilla perustettujen yhtiöiden tilinpäätöksestä tai konsolidoidusta tilinpäätöksestä tilintarkastuskertomuksen laativien tilintarkastajien tai tilintarkastusyksikköjen nimi ja osoite sekä se, että kyseisten maiden ja alueiden valvonta-, laadunvarmistus-, tutkinta- ja seuraamusjärjestelmien ei vielä katsota olevan direktiivin 2006/43/EY 46 artiklan 2 kohdassa tarkoitetulla tavalla vastaavia. Tätä tarkoitusta varten direktiivin 2006/43/EY 45 artiklassa tarkoitetut jäsenvaltioiden toimivaltaiset viranomaiset voivat myös rekisteröidä tilintarkastajat ja tilintarkastusyksiköt, jotka tekevät tilintarkastuksen tämän päätöksen liitteessä mainituissa kolmansissa maissa ja alueilla perustettujen yhtiöiden tilinpäätöksestä tai konsolidoidusta tilinpäätöksestä.
3. Sen estämättä, mitä 1 kohdassa säädetään, jäsenvaltioilla on oikeus soveltaa tutkinta- ja seuraamusjärjestelmiään tilintarkastajiin ja tilintarkastusyksiköihin, jotka tekevät tilintarkastuksen liitteessä mainituissa kolmansissa maissa ja alueilla perustettujen yhtiöiden tilinpäätöksestä tai konsolidoidusta tilinpäätöksestä.
4. Edellä 1 kohdassa sanottu ei rajoita laaduntarkastuksia koskevia yhteistyöjärjestelyjä jäsenvaltion toimivaltaisten viranomaisten ja liitteessä mainitun kolmannen maan tai alueen toimivaltaisten viranomaisten välillä edellyttäen, että tällainen järjestely täyttää kaikki seuraavat perusteet:
a)
siihen sisältyy laaduntarkastuksia vastavuoroisen kohtelun pohjalta;
b)
siitä on tiedotettu etukäteen komissiolle;
c)
se ei rajoita direktiivin 2006/43/EY 47 artiklan nojalla tehtäviä komission päätöksiä.
3 artikla
Komissio seuraa liitteessä tarkoitettujen kolmansien maiden ja alueiden tilannetta. Komissio seuraa erityisesti, ovatko niiden liitteessä mainittujen kolmansien maiden ja alueiden toimivaltaiset hallintoviranomaiset, jotka ovat antaneet komissiolle julkisen sitoumuksen tilintarkastajiin ja tilintarkastusyksiköihin sovellettavien valvonta-, laadunvarmistus-, tutkinta- ja seuraamusjärjestelmien perustamisesta, perustaneet tällaiset järjestelmät seuraavia periaatteita noudattaen:
a)
järjestelmä on riippumaton tilintarkastajien ammattikunnasta;
b)
järjestelmässä varmistetaan julkisesti noteerattujen yhtiöiden tilintarkastusten riittävä valvonta;
c)
järjestelmän toiminta on avointa, ja sillä varmistetaan, että laaduntarkastusten tulokset ovat luotettavia;
d)
järjestelmän tukena on toimivalla tavalla varmistetut tutkinnat ja seuraamukset.
Bermudan, Caymansaarten, Israelin ja Uuden-Seelannin osalta komissio tarkastelee uudelleen, miten ne ovat edistyneet vuonna 2011 lainsäädännön antamisessa tilintarkastajiin ja tilintarkastusyksiköihin sovellettavan valvonta-, laadunvarmistus-, tutkinta- ja seuraamusjärjestelmän perustamiseksi. Komissio muuttaa tarvittaessa tämän päätöksen liitettä vastaavasti.
4 artikla
Tämän päätöksen 1 artiklan 10 alakohdan soveltaminen päättyy 31 päivänä heinäkuuta 2013.
5 artikla
Tämä päätös on osoitettu kaikille jäsenvaltioille.
Tehty Brysselissä 19 päivänä tammikuuta 2011.

Labels: 4
9